
Text rozhodnutia
Súd: Krajský súd Nitra Spisová značka: 19Sd/46/2015 Identifikačné číslo súdneho spisu: 4015200263 Dátum vydania rozhodnutia: 22. 02. 2016 Meno a priezvisko sudcu, VSÚ: JUDr. Dana Kálnayová ECLI: ECLI:SK:KSNR:2016:4015200263.2 ROZSUDOK V MENE SLOVENSKEJ REPUBLIKY Krajský súd v Nitre v právnej veci navrhovateľky: C. T., bytom P., Z. X, proti odporkyni: Sociálna poisťovňa - ústredie v Bratislave, Bratislava, Ul. 29. augusta 8, o invalidný dôchodok, samosudkyňou JUDr. Danou Kálnayovou, takto r o z h o d o l : Krajský súd p o t v r d z u j e rozhodnutie odporkyne č. XXX XXX XXXX X zo dňa 25.2.2015 a zmenové rozhodnutie č. XXX XXX XXXX X zo dňa 7.7.2015. Krajský súd nepriznáva navrhovateľke náhradu trov konania. o d ô v o d n e n i e : Rozhodnutím odporkyne č. XXX XXX XXXX X zo dňa 25.2.2015, bola navrhovateľke zamietnutá žiadosť o invalidný dôchodok, pretože posudku posudkového lekára SP, pobočky Banská Bystrica nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 %. Miera poklesu schopnosti vykonávať zárobkovú činnosť je 20 %. Voči tomuto rozhodnutiu podala navrhovateľka včas návrh na preskúmanie rozhodnutia, v ktorom uviedla, že 10. 02. 2014 si zlomila patelu a jej zdravotný stav sa zhoršil, musí používať pri chôdzi francúzsku barlu. Je v starostlivosti neurológa žiadala o opätovné posúdenie zdravotného stavu. Na pojednávaní dňa 11. 08. 2015 navrhovateľka trvala na podanom návrhu v plnom rozsahu. Uviedla, že má problémy s chôdzou, do schodov a zo schodov, necíti stabilitu v kolene. Nohu si nevie zohnúť ani v sede ani v ľahu, trvá na dôvodoch opravného prostriedku. Pracuje ako ekonómka na oddelení zásobovania. Musí riešiť príjem a výdaj tovaru. Takže nemá výlučne sedavé zamestnanie. Zástupkyňa odporkyne na pojednávaní žiadala napadnuté rozhodnutie ako vecne správne potvrdiť s poukazom na závery posudkových lekárov, ako aj doplnok k posudku posudkového lekára. Krajský súd preskúmal napadnuté rozhodnutie odporkyne v zmysle ustanovenia § 250 l ods. 1 a nasl. O. s. p. a dospel k záveru, že návrh nie je dôvodný. Zdravotný stav navrhovateľky bol znova posudzovaný posudkovým lekárom sociálneho poistenia Sociálnej poisťovne - ústredia so sídlom v Banskej Bystrici, dňa 25. 06. 2015, so záverom, že navrhovateľka nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav, má pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť je 35 %. K horeuvedenému záveru dospel po vyšetrení navrhovateľky u posudkového lekára a zhodnotení odborných lekárskych nálezov - interné, chirurgické, traumatologické, neurologické, EMG vyšetrenie, ortopedické. Zdravotný stav navrhovateľky v správnom konaní posudzoval posudkový lekár sociálneho poistenia Sociálnej poisťovne, pobočky Levice, dňa 03. 02. 2015, podľa § 184 ods. 1 zák. č. 461/2003 Z. z. a v súdnom konaní posudkový lekár sociálneho poistenia SP- ústredie Bratislava so sídlom v Banskej Bystrici, dňa 25. 06. 2015 a na žiadosť súdu dňa 12. 11. 2015. Obaja posudkoví lekári ústredia dospeli k záveru, že u navrhovateľky sa jedná o stav po operácii chrbtice pre Schwannomu s miernym reziduálnym funkčným nálezom v oblasti L3-L5 v r. 2009, dorzalgie, hypertenzia WHO II., obezita, stav po zlomenine jabĺčka vľavo, artroza - gonartroza obojstranne III. stupňa. Za rozhodujúce zdravotné postihnutie určil posudkový lekár dorzopatiu, stav po operácii chrbtice a medzistavcových platničiek, stav po operácii Schwannomu s často opakujúcimi prejavmi nervového a svalového dráždenia, so slabosťou svalového korzetu chrbta, s podstatným obmedzením celkovej výkonnosti organizmu podľa kapt. XV., odd. E, položka 4 písm. b/. Navrhovateľka v r. 2009 mala diagnostikovaný Schwannom v oblasti L3-L5. V novembri 2009 sa podrobila operácii, odvtedy je v starostlivosti neurológa pre pretrvajúce bolesti v drieku, zníženú citlivosť ľavej dolnej končatiny od bedrového kĺbu po koleno. EMG vyšetrení v júni 2015 bola zistená periférna neurogénna lézia nervus peroneus vľavo stredne ťažkého stupňa a súčasne neurológ popisuje radikulopathiu v oblasti L5 vľavo stredne ťažkého stupňa so zohľadnením objektívneho EMG vyšetrenia posudková lekárka hodnotila stav po operácii chrbtice podľa prílohy č. 4 podľa kapt. XV., odd. E, položka 4 písm. b/, kde mieru poklesu schopnosti určila so zohľadnením na jej vzdelanie a práce, ktoré vykonáva na dolnú hranicu percentuálneho rozpätia, t.j. 35 %. Ochorenie kolena, gonartroza III. stupňa podľa rtg. vyšetrenia je zatiaľ bez výraznejšej funkčnej poruchy (pri ortopedickom vyšetrení dňa 08. 06. 2015 je pohyb v oboch kolenách voľný, manévre na menisky sú negatívne, postranné väzy sú pevné). Vysoký TK je pri liečbe dobre ovplyvnený, kompenzovaný. Tieto ochorenia nie sú posudkovo závažné a nezvyšujú mieru poklesu schopnosti vykonávať zárobkovú činnosť. Ani nové lekárske nálezy, ktoré predložila navrhovateľka, a to EMG vyšetrenie, ortopedické, neurologické a traumatologické, nemajú vplyv na zmenu posudkového záveru. Stav po zlomenine jabĺčka, ktorý utrpela v r. 2014 je nezávažný, pretože už v septembri 2014 traumatológ pri vyšetrení konštatuje, že stav po zlomenine jabĺčka nevyžaduje ďalšiu liečbu, kolenný kĺb je bez výpodku, väzivo je pevné. Uvedený úraz mohol viesť k urýchleniu poúrazovej artrozy ľavého kolena, čo je dokumentované rtg. vyšetrení, avšak zatiaľ bez výraznejšieho obmedzenia funkcie v ľavom kolene. Funkčná porucha ľavého kolena ortopédom nie je popísaná. Artorza kolien III. stupňa je dokumentovaná podľa rtg. vyšetrenia, čo je morfologický obraz. Podľa zákona o sociálnom poistení sa hodnotí funkčná porucha kolien a nie morfologický obraz na rtg. P r e t o navrhovateľka nie je invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav, nemá pokles schopností vykonávať zárobkovú činnosť o viac ako 40 % v porovnaní so zdravou fyzickou osobou. Miera schopnosti vykonávať zárobkovú činnosť u navrhovateľky je 35 %. Podľa § 71 ods. 1, poistenec je invalidný, ak pre dlhodobo nepriaznivý zdravotný stav, má pokles schopností vykonávať zárobkovú činnosť viac ako 40 % v porovnaní so zdravou fyzickou osobou. Podľa § 71 ods. 2, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako 1 rok. Podľa § 71 ods. 3, pokles schopnosti vykonávať zárobkovú činnosť sa posudzuje v porovnaní telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopností vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný, výsluhový dôchodok podľa osobitného predpisu. Podľa § 71 ods. 4, pokles schopnosti vykonávať zárobkovú činnosť sa posudzuje na základe a/ lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia podľa ďalšieho vývoja a ďalšej liečby a b/ komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5, miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou, dlhodobo nepriaznivého zdravotného stavu so zreteľom na závažnosť ostatných zdravotných postihnutí. Podľa § 71 ods. 7, jednotlivé percentuálne miery poklesu schopnosti vykonávať zárobkovú činnosť sa nespočítavajú. Podľa § 71 ods. 8, mieru poklesu schopnosti vykonávať zárobkovú činnosť možno zvýšiť nad hornú hranicu miery poklesu podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, najviac o 10%, ak závažnosť ostatných zdravotných postihnutí ovplyvňuje pokles schopností vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí ak pokles schopností vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 71 ods. 9, ak v prílohe č. 4 nie je uvedené zdravotné postihnutie, ktoré je príčinou dlhodobo nepriaznivého zdravotného stavu, určí sa miera poklesu schopnosti vykonávať zárobkovú činnosť v percentách podľa takého zdravotného postihnutia uvedeného v tejto prílohe, ktorá je z jeho funkčným dopadom najviac porovnateľná. Podľa § 71 ods. 10, dlhodobo nepriaznivý zdravotný stav na účely invalidity sa posúdi opätovne, ak sa predpokladá zmena vo vývoji zdravotného stavu a zmena schopnosti vykonávať zárobkovú činnosť. Nové skutočnosti, ktoré by pri doterajšom posudzovaní zdravotného stavu navrhovateľky neboli známe a zhodnotené a ktoré by prípadne odôvodňovali ďalšie doplnenie posudku súd nezistil. Posudkový lekár rozhodol po vlastnom vyšetrení zdravotného stavu navrhovateľky a posúdení odborných lekárskych nálezov z oblastí, na ktoré si navrhovateľka sťažuje a svoj posudok aj náležite zdôvodnil. Posudkoví lekári sociálneho poistenia v konaní predchádzajúcom vydaniu napadnutého rozhodnutia ako aj v konaní o opravnom prostriedku na základe predložených odborných nálezov a vlastného vyšetrenia vyhodnotili, že zdravotný stav navrhovateľky nie je zhoršený na úroveň invalidity, lebo má mieru poklesu schopnosti vykonávať zárobkovú činnosť 35 % v porovnaní so zdravou fyzickou osobou. Navrhovateľka v konaní o opravnom prostriedku nepreukázala listinnými dôkazmi, že jej zdravotný stav odôvodňuje vznik invalidity. Vzhľadom na horeuvedené skutočnosti a citované zákonné ustanovenia dospel súd k záveru, že napadnuté rozhodnutie odporkyne zo dňa 25.2.2015, spolu so zmenovým rozhodnutím zo dňa 7.7.2015 sú vecne správne, a preto ich podľa § 250q ods. 2 O. s. p. potvrdil. Krajský súd rozhodol o trovách konania tak, že navrhovateľke trovy konania nepriznal, pretože nemala v konaní úspech. Poučenie: Proti tomuto rozsudku je možné podať odvolanie do 15 dní, odo dňa jeho doručenia, cestou podpísaného súdu, v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie, alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSNR:2016:4015200263.2 (dáta aktuálne k 9. 11. 2026). Záväzné je znenie zverejnené súdom.




